Document ID: 32015D0237

KOMISIJAS ĪSTENOŠANAS LĒMUMS (ES) 2015/237
(2015. gada 12. februāris),
ar ko groza Īstenošanas lēmumu 2014/237/ES par pasākumiem, kas vajadzīgi, lai novērstu kaitīgu organismu ievešanu un izplatīšanos Savienībā, attiecībā uz konkrētiem augļiem un dārzeņiem, kuru izcelsmes valsts ir Indija
(izziņots ar dokumenta numuru C(2015) 662)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 16. panta 3. punkta trešo teikumu,
tā kā:
(1)
Saistībā ar trūkumiem, kurus Komisija Indijā konstatēja 2010. un 2013. gadā veikto revīziju laikā, un lielo skaitu aizturēšanu, kas tolaik tika veiktas sakarā ar kaitīgu organismu klātbūtni uz konkrētiem Indijas izcelsmes augiem un augu produktiem, ar Komisijas Īstenošanas lēmumu 2014/237/ES (2) tika aizliegts piecu tādu preču, tostarp Mangifera L. augu, izņemot to sēklas, imports, kas visbiežāk tika aizturētas kaitīgo organismu klātbūtnes dēļ.
(2)
Komisijas revīzijā, kas tika veikta no 2014. gada 2. līdz 12. septembrim, Indijā tika konstatēti būtiski uzlabojumi minētās valsts fitosanitārā eksporta sertificēšanas sistēmā.
(3)
Turklāt Indija ir apliecinājusi, ka ir pieejami atbilstoši tehniskie pasākumi, lai nodrošinātu, ka eksportējamie Indijas izcelsmes Mangifera L. augi, izņemot to sēklas, nesatur kaitīgus organismus.
(4)
Šajā sakarā tika secināts, ka, importējot Mangifera L. augus, izņemot to sēklas, risku Savienībā ievest kaitīgus organismus ir iespējams samazināt līdz pieņemamam līmenim, ja tiek veikti atbilstošie minētie pasākumi.
(5)
Tādēļ Īstenošanas lēmums 2014/237/ES būtu attiecīgi jāgroza, lai atļautu Indijas izcelsmes Mangifera L. augu, izņemot to sēklas, ievešanu Savienības teritorijā.
(6)
Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Īstenošanas lēmumu 2014/237/ES groza šādi:
1)
lēmuma 1. pantu aizstāj ar šādu:
“1. pants
Savienības teritorijā ir aizliegts ievest Indijas izcelsmes Colocasia Schott augus, izņemot to sēklas un saknes, un Momordica L., Solanum melongena L. un Trichosanthes L. augus, izņemot to sēklas.”
;
2)
iekļauj šādu 1.a pantu:
“1.a pants
Savienības teritorijā Indijas izcelsmes Mangifera L. augus, izņemot to sēklas, atļauts ievest tikai tad, ja tiem ir pievienots fitosanitārais sertifikāts, kas minēts Direktīvas 2000/29/EK 13. panta 1. punkta ii) apakšpunkta pirmajā daļā, un tā punktā “Papildu deklarācija” aprakstīti attiecīgie pasākumi, kas veikti, lai nepieļautu kaitīgu organismu klātbūtni.”
2. pants
Šis lēmums ir adresēts dalībvalstīm.
Briselē, 2015. gada 12. februārī

Labels: 3
18
17
6